Skootrekenaars vir studente: EFF eis Blade se kop | Maroela Media
Die EFF eis die afdanking van Blade Nzimande, minister van hoër onderwys en opleiding, weens "verdoemende bewerings" van tenderbedrog wat verband hou met die verkryging van skootrekenaars vir behoeftige studente, asook die beweerde wanbestuur van die departement se finansies.
In April verlede jaar, in 'n poging om die uitwerking van die Covid-19-inperking op studente te verminder, het die departement 'n proses van stapel gestuur om skootrekenaars vir alle studente wat deel is van die Nasionale Finansiële Hulpskema vir Studente (NSFAS), aan te koop.
Bewerings van korrupsie met dié proses – wat die aankoop van 500 000 skootrekenaars behels het – het sedertdien aan die lig gekom.
Die geskorste direkteur-generaal van die departement, Gwebinkundla Qonde, beweer luidens 'n berig in City Press onder meer dat Nzimande hom aangesê het om verkrygingsbepalings vir die skootrekenaarkontrak te verontagsaam.
Qonde het die arbeidshof ook reeds genader met 'n aansoek om sy skorsing onbillik en onregmatig te verklaar en ter syde te stel.
Qonde voer ook aan pres. Cyril Ramaphosa het sy pleidooie om in te gryp, verontagsaam.
Hy is verlede maand geskors, maar voer onder meer aan Nzimande het sy pogings om sy werk te doen bemoeilik.
"Qonde het aangedui hoe 'n newelagtige ministeriële taakspan, wat op die been gebring is om die verkrygingsproses van die skootrekenaars te bestuur, opdrag gegee is om voort te gaan met 'n bestaande kontrak om die skootrekenaars te bekom, eerder as om die tender te adverteer om mededingendheid te bevorder," lui 'n verklaring van die EFF.
"Dit is gedoen onder die dekmantel van noodverkryging, wat die tesourie afgekeur het, en het gelei tot druk deur Nzimande op Qonde om voort te gaan met die ooglopend onregmatige en onwettige proses om die skootrekenaars te bekom."
Dit is nie die eerste keer dat die EFF eis dat Nzimande die trekpas kry nie.
"Nzimande is welbekend vir intimidasie en die gebruik van sy posisie om mense by Setas te verwyder om geld te kry vir entiteite na aan hom en diegene wat hy in strategiese posisies plaas. Dit is geen verrassing nie dat hy betrokke is by nog 'n skandaal, terwyl daar 'n voortgesette ondersoek is na die finansies van die nasionale vaardigheidsfonds."
Die EFF bestempel Nzimande as 'n "hardvogtige en korrupte partysugtige" wie se enigste doel in die regering is om die belange van diegene wat sy posisie verseker, te beskerm.
"In die lig van 'n dodelike pandemie sluit hy aan by 'n lang lys van ministers wat die noodverkrygingsproses probeer gebruik het om diefstal te bevorder," sê die EFF.
Die party beskuldig Nzimande voorts daarvan dat hy geen waarde heg aan aanspreeklikheid nie en nie belangstel om 'n oop en verantwoordelike sektor te bestuur nie.
"Nzimande het wat 'n ontwikkelingsektor moes wees in sy koninkryk verander; een wat floreer op beledigings, ontwyking en die gebruik van openbare platforms om studente te bespot."
Die EFF sê Nzimande moet dadelik uit sy pos verwyder word en ondersoek word vir die beweerde rol wat hy gespeel het in die ineenstorting van Setas en die kanalisering van geld van die departement deur kameraadskap en onregmatige tenderprosesse.
Diefstalsaak teen aanklaer reg vir verhoor
EFF se skynheiligheid laat my lag. Nietemin stem ek saam dat Blade maar kan gaan
Daai studente leer in elkgeval nie en sal nie weet wat om met 'n skootrekenaar te doen nie. Los sommer die hele aangeleentheid en hou op geraas maak
Aartjie na Vaatjie
Wonder of daar rekenskap gegee kan word van al daai skootrekenaars.
EFF, julle het ook geeis dat Zuma moet tronk toe gaan, en toe dit gebeur help julle om die land af te brand. Julle is die hoof narre in die SA sirkus!